|  |
| --- |
| **Návrh na vyslanie príslušníkov ozbrojených síl Slovenskej republiky do vojenskej operácie KFOR v Kosove**  1. Politické aspekty a medzinárodné súvislosti návrhu  Región západného Balkánu patrí medzi priority zahraničnej politiky Slovenskej republiky. Vývoj v regióne má podstatný vplyv na situáciu v strednej Európe, čo je jedným z dôvodov prečo je prioritou našej zahraničnej politiky, spolu s významnými historickými väzbami medzi oboma regiónmi. Slovenská republika priebežne prispieva v regióne západného Balkánu k obnove stability a regionálnej bezpečnosti; podporuje rozvoj a budúcu prosperitu tohto regiónu v rámci európskych a euroatlantických štruktúr.  V rámci napĺňania Rezolúcie Bezpečnostnej rady OSN č. 1244, NATO od 12. júna 1999 vedie Organizácia Severoatlantickej zmluvy (ďalej len „NATO“) operáciu NATO Kosovo Force (ďalej len „KFOR“) na podporu mieru v Kosove a širšieho medzinárodného úsilia o vybudovanie mieru a stability v tejto oblasti. Poslaním KFOR je prispievať k bezpečnému prostrediu; podporovať a koordinovať medzinárodné humanitárne úsilie a občiansku prítomnosť; podporovať rozvoj stabilného,​​demokratického, multietnického a mierového Kosova; a podporovať rozvoj kosovských bezpečnostných síl. Územie Kosova zostáva naďalej jednou z najmenej stabilných oblastí v regióne západného Balkánu.Udalosti na severe Kosova a celkové zvýšenie napätia v regióne preukazujú opodstatnenie pokračovania plnenia úloh KFOR.  Mandátom sa navrhuje obnovenie pôsobenia OS SR v operácii KFOR. Návratom do KFOR bude potvrdený záujem Slovenskej republiky o pokračujúcu prítomnosť v tomto regióne. Vyslanie príslušníkov OS SR do operácie KFOR má potenciál prispieť k posilneniu postavenia Slovenskej republiky v regióne; zvýšeniu kredibility Slovenskej republiky v rámci NATO a v neposlednom rade k zvýšeniu bezpečnosti v regióne.  2. Vojensko-odborné aspekty návrhu  Vyslaní príslušníci OS SR budú plniť úlohy v súlade s operačnými potrebami operácie. V rámci uvedeného budú vyčleňovať personál do veliteľsko-riadiacich štruktúr operácie; spôsobilosti na plnenie podporných a umožňujúcich úloh operácie (napr. ochrana a logistické zabezpečenie); plniť úlohy pravidelného monitorovania určených priestorov a objektov miestneho obyvateľstva formou patrolovania; zabezpečovať lokálnu infraštruktúru a poskytovať taktické rezervné sily, a tým sa podieľať na vytváraní podmienok na obnovu mierového spolužitia kosovských Srbov a Albáncov.  Dĺžka trvania mandátu na vyslanie príslušníkov OS SR do operácie KFOR sa navrhuje od schválenia vyslania do ukončenia operácie KFOR. Príslušníci OS SR budú plniť úlohy v operačnom priestore KFOR, t.j. na území Kosova.  Príspevok OS SR do KFOR v počte do 150 profesionálnych vojakov (ďalej len „PrV“) je stanovený nasledovne:   * 1. veliteľské štruktúry KFOR v počte do 15 PrV,   2. národný veliteľský a podporný prvok v počte do 20 PrV,   3. jednotka v rozsahu pozemnej roty určenej na zabezpečenie ochrany síl a fyzického zabezpečenia základne, logistického zabezpečenia, patrolovania, alebo plnenia úloh taktických rezervných síl v počte do 110 PrV,   4. príslušníci OS SR v pôsobnosti Vojenskej polície Ministerstva obrany Slovenskej republiky v počte do 5 PrV.   Zoznam vysielanej techniky:   * do 60 ks kolesovej techniky * do 20 ks pásovej techniky * do 2ks osobných automobilov   Zoznam materiálu (materiál mimo tabuliek počtov):   * do 55 ks kontajnerov * do 5ks ďalekohľadov   Zoznam vysielanej munície:   * výcviková munícia a munícia na zabezpečenie zásob (30 DOS)   Zoznam vysielaných zbraní:   * do 300 ks krátkych a dlhých ručných zbraní.  1. Právne aspekty návrhu   Slovenská republika sa bude podieľať na plnení úloh KFOR na základe medzinárodno-právneho mandátu, ktorý predstavuje Rezolúcia Bezpečnostnej rady OSN č. 1244 z roku 1999. Vzhľadom na skutočnosť, že Slovenská republika neuznala jednostranné vyhlásenie nezávislosti Kosova, sa OS SR zdržia pri plnení úloh vo vojenskej operácii KFOR akýchkoľvek úkonov, ktoré by mohli predstavovať uznanie Kosova ako štátu (napr. výcvik kosovských bezpečnostných síl, atď.).  Materiál sa predkladá v súlade s čl. 86 písm. l) Ústavy Slovenskej republiky, na základe ktorého podlieha súhlasu Národnej rady Slovenskej republiky každé vyslanie príslušníkov ozbrojených síl Slovenskej republiky na plnenie úloh mimo územia Slovenskej republiky, ak toto vyslanie nepatrí podľa Ústavy Slovenskej republiky do vymedzenej právomoci vlády Slovenskej republiky.  Konkrétne náležitosti súvisiace s plnením úloh príslušníkov OS SR v operácii mimo územia Slovenskej republiky budú upravené osobitným medzinárodným zmluvným dokumentom, resp. dokumentmi. |
|  |
|  |
|  |
|  |